FI Euroopan unionin virallinen lehti C 185/3

Maataloustuotteiden ja elintarvikkeiden laatujärjestelmistä Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 185/04)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

YHTENÄINEN ASIAKIRJA

”CULURGIONIS D’OGLIASTRA”

EU-nro: IT-PGI-0005-01307–2.2.2015

SAN ( ) SMM ( X )

1. Nimi (nimet)

”Culurgionis d’Ogliastra”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 2.5 Pastavalmisteet

3.2 Kuvaus 1 kohdassa nimetystä tuotteesta

Culurgionis d’Ogliastra on pienen nyytin muotoinen käsin suljettu tuorepastavalmiste, jonka täyte on sekoitettu tuoreesta tai hiutaleiksi kuivatusta perunasta, juustosta, kasvi- ja/tai eläinrasvasta sekä mausteista. Pastanyytti on suljettu tavalla, joka muistuttaa tyyliteltyä vehnäntähkää.

Kulutukseen saatettaessa Culurgionis d’Ogliastra -pastalla on seuraavat fysikaaliset, kemialliset ja aistinvaraiset ominaisuudet:

Fysikaaliset ominaisuudet:

— Muoto: lopputuote on nyytin muotoinen, ja se on kuperalta puolelta kurottu kiinni tyypillisellä tavalla, joka tuo mieleen vehnäntähkän;

— Yksittäisen Culurgionis d’Ogliastra -pastanyytin paino: vaihtelee vähintään 20 grammasta enintään 33 grammaan;

— Pastataikinan painosuhde täytteeseen: vähintään 0,5 ja enintään 2,0;

— Kiinnityskohtien lukumäärä: ≥ 10.

Kemialliset ominaisuudet:

— Kokonaisvalkuaispitoisuus: 5,0–16,0 prosenttia

— Rasvapitoisuus: 5–15 prosenttia

— Hiilihydraattipitoisuus: 20–40 prosenttia

— Tärkkelyspitoisuus: 2,0–5,0 prosenttia

Aistinvaraiset ominaisuudet:

— Rakenne: pehmeä, tasaisesti sekoittunut;

— Väri: taikinakuori: kellertävän valkoinen;

— Täytteen väri: voimakkaamman keltainen, mahdollisesti vihreäjuovainen johtuen mintusta ja/tai basilikasta.

Maku: happaman mausteinen, maistettaessa voimakkuus vaihtelee käytetyn juustosekoituksen mukaan, makua miedontaa perunan makeus; mausteinen jälkimaku.

Tuoksu: voimakas johtuen vehnäjauhoista, yrteistä ja mausteista (minttu, basilika, valkosipuli, sipuli).

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Culurgionis d’Ogliastra -pastan valmistus käsittää kaksi erillistä vaihetta: taikinan ja täytteen valmistus. Valmistusaineet:

1. Pastataikina:

— Tavallinen ja durumvehnäjauho: näiden kahden ainesosan välinen suhde taikinan painosta 15–70 prosenttia. Käytettävien jauhojen valkuaisainepitoisuuden on oltava vähintään 11,5 prosenttia;

— Sianihra (laardi): 0,5–6,0 prosenttia tai vaihtoehtoisesti voi tai ekstra-neitsytoliiviöljy 3,0–7,0 prosenttia taikinan painosta;

— Suola: tarpeen mukaan;

— Vesi: tarpeen mukaan.

2. Täyte:

— Peruna: 60–80 prosenttia tai vaihtoehtoisesti perunahiutale 15–45 prosenttia taikinan painosta;

— Juustosekoitus: casu axedu (synonyymi: casu agedu, fruhe tai viscidu) ja/tai pecorino ja/tai ovicaprino ja/tai caprino ja/tai vaccino osuuksina, jotka vaihtelevat välillä 10–50 prosenttia käytetyn juuston kokonaispainosta. Juustosekoituksen osuus täytteen kokonaispainosta on 10–25 prosenttia;

— Eläinrasvan (tali ja/tai sianihra) ja/tai ekstra-neitsytoliiviöljyn keskinäinen osuus vaihtelee välillä 4–10 prosenttia rasvan kokonaismäärän painosta;

— Vesi: tarpeen mukaan;

— Lisäksi voidaan käyttää seuraavia ainesosia: minttu ja/tai valkosipuli ja/tai basilika ja/tai sipuli.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Culurgionis d’Ogliastra -pastan valmistus käsittää taikinan ja täytteen valmistuksen sekä täytettyjen pastanyyttien sulkemisen tavalla, joka tuo mieleen tyypillisesti vehnäntähkän muodon. Kaikkien Culurgionis d’Ogliastra -pastan tuotantovaiheiden on tapahduttava yksilöidyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Culurgionis d’Ogliastra voidaan saattaa kulutukseen voimassa olevan lainsäädännön mukaisissa pakkauksissa tai pakkaamattomana.

Culurgionis d’Ogliastra voidaan pitää kaupan tuorepakattuna, suojakaasuun pakattuna tai jäädytettynä.

Irtotavarana myytävä Culurgionis d’Ogliastra on saatettava kulutukseen yksinomaan tuoretuotteena.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Pakkauksissa on oltava jäljempänä kuvattu Culurgionis d’Ogliastra -tunnus, jolla varmistetaan tuotteen alkuperä ja tunnistettavuus. Lainsäädännössä edellytettyjen tietojen lisäksi pakkausten etiketeissä on ehdottomasti oltava selkein ja luettavin kirjaimin seuraavat merkinnät:

— nimi ”CULURGIONIS D’OGLIASTRA” ja sen jäljessä mustin lihavoiduin kirjaimin maininta ”SMM” sekä unionin tunnus;

— tuottajayrityksen nimi, toiminimi ja osoite. Yksityisiin toiminimiin ja tuotemerkkeihin viittaavat merkinnät ovat sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan;

— teksti ”con patate” (sisältää perunaa) tai vaihtoehtoisesti ”con fiocchi di patate” (sisältää perunahiutaleita) sen mukaan, kumpaa ainesosaa on käytetty täytteen valmistukseen.

Suojattu maantieteellinen merkintä ”CULURGIONIS D’OGLIASTRA” on merkittävä muita tietoja suuremmin, selkein ja luettavin kirjaimin, joiden väri poikkeaa selvästi etiketin pohjaväristä, ja siten että se erottuu hyvin kaikista muista etiketissä SMM-tuotteen nimeä pienemmällä kirjasinkoolla esitetyistä tiedoista.

Tuote voidaan saattaa kulutukseen pakkaamattomana edellyttäen, että se pidetään tiskillä erillään muista tuotteista esimerkiksi astioissa, jotka on varustettu näkyvästi sijoitetulla etiketillä, jossa ilmoitetaan pakkausten osalta vaaditut tiedot.

Tuotteen tunnus on esitetty jäljempänä.

4. Maantieteellisen alueen tarkka rajaus

Culurgionis d’Ogliastra -pastan tuotantoalue käsittää Ogliastran alueen, johon kuuluvat seuraavat kunnat: Arzana, Bari Sardo, Baunei, Cardedu, Elini, Gairo, Girasole, Ilbono, Jerzu, Lanusei, Loceri, Lotzorai, Osini, Perdasdefogu, Seui, Talana, Tertenia, Tortoli’, Triei, Ulassai, Urzulei, Ussassai ja Villagrande Strisaili. Vakiintuneen valmistusperinteen mukaisesti Culurgionis d’Ogliastra -pastan tuotantoalue ulottuu myös seuraavien Ogliastran maakuntaan rajoittuvien kuntien alueella Cagliarin maakunnassa: Esterzili, Sadali ja Escalaplano.

5. Yhteys maantieteelliseen alueeseen

Nyyttimäisen muotonsa ja vehnäntähkän muotoa jäljittelevän tunnusomaisen sulkemistapansa perusteella Culurgionis d’Ogliastra kuuluu Sardinian arvostetuimpiin ja tunnetuimpiin pastavalmisteisiin, ja sen tuotannolla on alueella ikivanhat perinteet.

Culurgionis d’Ogliastra oli alun perin vähävaraisen maatalous- ja paimentolaisväestön vaatimaton ruokalaji, jonka täytteeseen käytettiin alueella saatavilla olevia raaka-aineita. Helposti viljeltävä peruna oli kaikkien ulottuvilla oleva peruselintarvike. Sen maun voimistamiseksi käytettiin suolaista juustoa, eläin- ja/tai kasvirasvaa sekä mahdollisesti valkosipulia, basilikaa, minttua, sipulia ja/tai muita juustoja, etenkin kesäaikaan saatavilla olevaa casu axedu -juustoa. Näistä aineksista valmistettiin ainutlaatuinen sekoitus, jota on vuosikymmenten kuluessa vakiintuneen perinteen mukaisesti käytetty Culurgionis d’Ogliastra -pastan täytteenä. Pääasiallinen tekijä, joka yhdistää tuotteen maantieteelliseen alueeseen, on tapa, jolla pasta kurotaan kiinni (spighetta l. pieni tähkä). Tältä Sardinian alueelta peräisin oleva vaihe on perinteisesti aina tehty yksinomaan käsin, ja se vaatii tarkkuutta ja suurta näppäryyttä. Lopputulos muistuttaa koruompelua, sillä täyte suljettiin tiukasti pastanyytin sisään ensin vasemmalta ja sitten oikealta puolelta; perinteisesti tämä tehtävä kuului yksinomaan taitavakätisille naisille.

Tämän tuotteen kunniaksi sen valmistusalueen kunnissa vietetään lukuisia kansanjuhlia ja muita tapahtumia. Esimerkkeinä mainittakoon eräät parhaimpien matkailukuukausien aikana vuosittain järjestettävät juhlat, kuten Sagra di Tortolì heinäkuussa, Sagra di Barisardo elokuussa, Sagra di Sadali kesä-heinäkuussa ja Sagra di Loceri syyskuussa.

Myös matkailuoppaissa, keittokirjoissa ja erilaisissa muissa julkaisuissa viitataan usein Culurgionis d’Ogliastra -pastaan ja kerrotaan kyseisen nimen maineesta ja perinteisestä valmistuksesta alueella. Esimerkkeinä voidaan mainita seuraavat:

— Giuseppina Perisi: ”Cucine di Sardegna”, Muzio editore, 1989;

— Riccardo Campanelli: ”La Sardegna dei cibi e dei vini”, Maggioli editore, 1990;

— Loredana Cicu Solinas: ”Buon appetito in Sardegna”, EDITAR, 1992;

— Salvatore Colomo: ”Guida pratica della Sardegna”, Editrice Archivio Fotografico Sardo, 1993;

— ”I sapori della Sardegna – la cucina”, eri tekijöitä, Zonza Editori, 1999;

— Salvatore Colomo ja Luciana Pala: ”Sa Cuchina Sarda” – Collana Guida della Sardegna, Editrice Archivio Fotografico Sardo, 2001;

— Salvatore Colomo ja Luciana Pala: ”Sa Cuchina Sarda” – Collana Guida della Sardegna, Editrice Archivio Fotografico Sardo, 2003;

— Lello Caravano: ”La bella selvaggia”, Itinerari speciali Bell’Italia, kesäkuu 2003;

— ”Sardegna – Le paste della tradizione”, Regione Autonoma della Sardegna editore, 2006;

— ”Pane e casu – Ricette della tradizione culinaria sarda”, Condaghes editore, 2006;

— Sassarin yliopiston kaupunkitutkimuksen laitoksen vuonna 2007 julkaisemassa Giacomo Mamelin artikkelissa ”Tecnologia nei culurgionis per vendere Sardegna a Manhatan” nimitys ”Culurgionis d’Ogliastra” määritellään ”gastronomia-alan Nobel-palkinnon arvoiseksi tuotteeksi”;

— M. A. Dessì: ”Culurgioni d’ogliastra: unici nel contenuto e nella forma”, Premiata salumeria italiana -lehden nro 4/2009;

— ”Itinerari del gusto in Sardegna”, Imago multimedia Editore, 2012.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa: http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.